KIRJALLINEN KYSYMYS P-1337/03 esittäjä(t): Antonios Trakatellis (PPE-DE) komissiolle. Ympäristön suojelu liejun kasaamiselta kaatopaikoille ja integroidun jätehuoltojärjestelmän täytäntöönpano Kreikassa.



Virallinen lehti nro 280 E , 21/11/2003 s. 0132 - 0133



KIRJALLINEN KYSYMYS P-1337/03 esittäjä(t): Antonios Trakatellis (PPE-DE) komissiolle (3. huhtikuuta 2003) Aihe: Ympäristön suojelu liejun kasaamiselta kaatopaikoille ja integroidun jätehuoltojärjestelmän täytäntöönpano Kreikassa Attikan Ano Liosian kaatopaikalle kasataan satoja tonneja Psittalian jätevesien käsittelylaitokselta peräisin olevaa mutaa ilman yhteisön ympäristölainsäädännön edellyttämää integroitua jätehuoltojärjestelmää. Tämä tilanne vaikeuttaa kaatopaikan toimintaa monin tavoin (jatkuvat maanvajoamat ja -sortumat) ja rikkoo yhteisön lainsäädäntöä vaarantaen kansanterveyden ja turmellen niinikään ympäristöä. 1. Mihin toimiin komissio aikoo ryhtyä perussopimusten ja yhteisön lainsäädännön vartijana, jotta ihmisten terveyttä ja ympäristöä suojeltaisiin Kreikassa ja jotta noudatettaisiin jätteidenkäsittelyä koskevia yhteisön säännöksiä? 2. Miten komissio aikoo varmistaa, että Kreikka panee täytäntöön integroidun jätehuoltojärjestelmän, joka edellyttää liejun käsittelyä (mudan kuivattaminen) ja sen hyödyntämistä polttoaineena energiantuotannossa, sekä varmistaa biologisten puhdistusyksiköiden kestävän toiminnan? 3. Onko lieju esikäsiteltävä, jotta yhteisön lainsäädännössä määritellyt raskasmetallien tai muiden vaarallisten aineiden kerääntymistä koskevat sallitut raja-arvot eivät ylity? Miten hyvin jätteistä annetun direktiivin 75/442/ETY(1), sellaisena kuin se on muutettuna direktiivillä 91/156/ETY(2), säännöksiä samoin kuin kaatopaikoista annetun direktiivin 1999/31/EY(3) säännöksiä noudatetaan? (1) EYVL L 194, 25.7.1975, s. 39. (2) EYVL L 78, 26.3.1991, s. 32. (3) EYVL L 182, 16.7.1999, s. 1. Margot Wallströmin komission puolesta antama vastaus (14. toukokuuta 2003) Jätehuollon on vastattava useita vaatimuksia, jotka perustuvat neuvoston direktiiviin 75/442/ETY, annettu 15. päivänä heinäkuuta 1975, jätteistä, sellaisena kuin sitä on muutettu 18. maaliskuuta 1991 annetulla neuvoston direktiivillä 91/156/ETY, sekä neuvoston direktiiviin 1999/31/EY, annettu 26. päivänä huhtikuuta 1999, kaatopaikoista. 1. Komissio aloitti rikkomismenettelyn Kreikkaa vastaan direktiivin 1999/31/EY täytäntöönpanon laiminlyönnistä. Koska Kreikan viranomaiset kuitenkin hyväksyivät tämän direktiivin täytäntöönpanotoimenpiteet (ministeriön yhteinen päätös 29407/3508/10.12.2002) ja tiedottivat niistä komissiolle, komissio katsoo, että Kreikka on täyttänyt velvollisuutensa panna direktiivi täytäntöön. Kreikan ilmoittamia toimenpiteitä tutkitaan siltä kannalta, ovatko ne direktiivin 1999/31/EY säännösten mukaisia. Direktiivin 75/442/EY osalta voidaan todeta, että komissio on aloittanut rikkomismenettelyn Kreikkaa vastaan, sillä Kreikan viranomaiset ovat tunnustaneet, että maassa on ensinnäkin noin 1 400 laitonta ja valvomatonta kaatopaikkaa ja että toisaalta 60 prosenttia talousjätteistä tuhotaan kaatopaikoilla, jotka eivät täytä yhteisön lainsäädännön vaatimuksia. Siksi Kreikan viranomaisille lähetettiin 20. joulukuuta 2002 perusteltu lausunto. Jos Kreikka ei noudata perusteltua lausuntoa, komissio voi saattaa asian Euroopan yhteisöjen tuomioistuimen käsiteltäväksi. 2. ja 3. Psittalian jätevesien käsittelylaitokselta peräisin olevan puhdistamolietteen käsittelyn osalta komissio katsoo, etteivät Kreikan viranomaiset ole toteuttaneet kaikkia tarpeellisia toimenpiteitä varmistaakseen, että tämä liete käytetään uudelleen samassa paikassa, jossa se tuotetaan, siten että se hyödynnetään tai tuhotaan ilman, että ihmisten terveys vaarannetaan tai ympäristöä vahingoitetaan. Sitä vastoin liete kuljetetaan Ano Liosian kaatopaikalle, joka on jo täynnä ja jolla ei pystytä enää käsittelemään jätteitä. Puhdistamolietteen käsittelyn osalta on aloitettu EY:n perustamissopimuksen 226 artiklan mukainen rikkomismenettely lokakuussa 2002 lähetetyllä virallisella huomautuksella. Kreikan viranomaiset vastasivat tähän kirjeeseen tekemällä komission väittämiä koskevia huomautuksia. Kreikan viranomaisten lähettämää vastausta tutkitaan parhaillaan. Jos komissio toteaa, ettei Kreikka ei ole noudattanut yhteisön lainsäädännön mukaisia velvoitteitaan, se lähettää asiasta perustellun lausunnon. On huomattava, että komissio on äskettäin saanut valituksen, joka koskee Ano Liosian kaatopaikan huonoa toimintaa. Kaatopaikalle lasketaan suoraan Psittaliasta peräisin olevaa puhdistamolietettä. Komissio ryhtyy kaikkiin tarpeellisiin toimenpiteisiin varmistaakseen, että tapauksessa noudatetaan yhteisön lainsäädäntöä.